google/wiki40b huggingface dataset:
חסן סתאר

ביוגרפיה

סתאר נולד בטהראן (איראן). הוא אחד משישה ילדים שנולדו לאב אזרי ואם איראנית. תהילתו החלה בגיל 22 עם הוצאתו של שיר הנושא "ח'אנה בֵּדוּש" לתוכנית הטלוויזיה האיראנית הפופולרית "מוראד בַּרְקי." התוכנית הפכה אותו מיידית לכוכב. הלהיט הבא שלו הגיע עם סדרת הטלוויזיה "קסה-י עשק" של מנצור פּורמאנד. בזכות כשרונו והופעתו הוא נהפך במהרה לסמל פופ. שיר החותמת שלו הוא "הַמְסַפַר". עם למעלה מ-35 שנים של תהילה, לסאטר למעלה מ-70 להיטים.
לפי מחקר מדעי של המוזיקה הפרסית בידי קבוצה של אקדמאים מהאקדמיה למוזיקה ליזט, בית-הספר למוזיקה טריניטי, המחלקה ללימודים מודרניים של ה-IFSI באירופה ומרכז המוזיקה בניו מקסיקו, שנערך בין השנים 2004–2005, סתאר הוא מודל לחיקוי במוזיקה הפרסית ומתואר כבעל "הקול המלודי ביותר" במוזיקת הפופ הפרסית. בעקבות המחקר זכה סתאר בתואר דוקטור של כבוד במוזיקה ב-2004 על ידי ה-IFSI, כמו-גם פרסים אחרים בשנים הבאות, כמו פרס האקדמיה הפרסית.]
סתאר מוכר כאחד מחמשת האמנים הגדולים של המוזיקה הפרסית הקלאסית/מסורתית: גולפה, איראג', שאג'אריאן, סאטר וחושמאנד אגילי. לפי ארבעת הגדולים האחרים, סתאר תמיד היה מדויק בהופעותיו הקלאסיות.]
סתאר מופיע בפסטיבלים וקונצרטים פרסים ברחבי העולם.
ג'יברלין

ג'יברלין (באנגלית: Gibberellin; מסומן כ-GA) הוא שם כולל למספר תרכובות אורגניות המשמשות כהורמונים צמחיים.
ג'יברלין התגלה לראשונה ביפן בצמחי אורז אשר הודבקו בפטריה Gibberella fujikuroi; מכאן שם ההורמון. הצמחים צמחו לגובה רב ותפוקת הזרעים שלהם הייתה נמוכה. בשנת 1935 בודד לראשונה ההורמון על ידי מדענים יפניים. אך עקב הלאומיות ההדוקה של היפנים באותן השנים קיום הג'יברלין לא נודע במערב ורק בשנות ה-60 של המאה העשרים עובדת קיום הג'יברלין נודעה למערב. 
ובמשך השנים התגלו ג'יברלינים רבים (נכון לשנת 2007: 136) בצמחים. לכולם מבנה דומה מאוד המבוסס על התרכובת ent-ג'יברלאן (ent-Gibberellane). תרכובת זו היא דיטרפן (טרפן המכיל מ-20 אטומי פחמן) אשר נסגר ליצירת ארבע טבעות. מסלול הסינתזה של ג'יברלין בתא מתחיל במספר שלבים המשותפים לכל אלפי הטרפנים. קיימים שני מסלולים ראשוניים מקבילים: מסלול המתחיל בקואנזים אצטיל קואנזים A, תוצר פירוק שומנים בתא; ומסלול אלטרנטיבי המתחיל בהתרכבות של פירובט וגליצראלדהיד 3-פוספט.
רובם של הג'יברלינים בצמחים אינם פעילים מבחינה פיזיולוגית. קיימים ג'יברלינים בעלי 20 אטומי פחמן וג'יברלינים אשר איבדו את אחד האטומים ומכילים 19 אטומי פחמן. רוב הג'יברלינים החשובים והפעילים מכילים 19 פחמנים. שינויים זעירים המתרחשים במולקולות הג'יברלינים בתא הופכים אותם מפעילים ללא-פעילים ולהפך דבר המאפשר בקרה יעילה. הג'יברלינים השונים קיבלו מספרים סידוריים לפי סדר גילויים. הג'יברלינים הפעילים ביותר הם GA₁ ,GA₃ ,GA₄ ו-GA₇. הג'יברלין המקורי שבודד ב-1935 היה GA₃; הוא כונה חומצה ג'יברלית. לעיתים משמש שם זה לציון כל הג'יברלינים.
הג'יברלין נוצר ונצרך בדרך כלל באותה רקמה ולא מובל כמו שאר ההורמונים הצמחיים.
סופי קאל

ביוגרפיה

עבודותיה של קאל מנהלות דיאלוג עם מציאויות שונות ועם סוגים של מקריות. לדבריה בכל אחת מיצירות האמנות שלה ישנה עובדה אחת שאינה נכונה, שהומצאה על ידה, בעוד שאר הנתונים הם אמת והיא לא ביצעה עליהם מניפולציה.
באחת מעבודותיה הידועות, היא מצאה ספר טלפונים ברחוב והחלה להתקשר לאנשים שפרטיהם הופיעו בספר, נפגשה איתם, ודיווחה על פגישות אלו בצרוף צילום בעיתון יומי בצרפת במשך חודש. הפרסום האחרון כלל מכתב שנשלח על ידי בעל ספר הטלפונים, שכעס כי חדרה לפרטיותו, וכי כל מכריו יכולים לזהותו מתוך הכתבות. לדבריו שהה בנסיעת עסקים במדינה אירופאית אחרת, ולכן לא ידע לפני כן על סדרת הכתבות. האם אחד המפגשים הומצא על ידי קאל, או שמא מכתבו של בעל הפנקס הוא שאינו אמיתי? 
בעבודה אחרת, ביקשה מאמה שתשכור חוקר פרטי שיעקוב אחריה במשך יום שלם, והציגה את צילומיה שלה לצד צילומיו של החוקר הפרטי ודיווחיו ללקוחתו. 
קאל הציגה תערוכת יחיד במוזיאון תל אביב, וכן הציגה בתערוכת ארט פוקוס בירושלים עבודה העוסקת ב-"עירוב": תחום השבת של ירושלים ובזכרונות של אנשים פרטיים בעיר.
קאל מיודדת עם הסופר פול אוסטר, שביסס על דמותה את הספר הטרילוגיה הניו יורקית, וכמו כן בספרו "לויתן" נכלל האירוע של מציאת ספר הטלפונים, אך עם השתלשלות שונה מזו שעליה דיווחה קאל.
סבסטיאן בניש

קריירה

בניש החל לשחק כדורגל בהיותו בן 5, בקבוצת הנוער הליגנהאוס. לאחר 8 שנים בקבוצה, כשהיה בן 13 הצטרף לקבוצת הנוער של בורוסיה ולברט. לאחר כשנה עזב קבוצה זו על מנת להצטרף לקבוצת הנוער של קבוצת הכדורגל רוט-וייס אוברהאוזן. ברוט-וייס אוברהאוזן שיחק בניש 3 שנים עד שקיבל הצעה לעבור לקבוצת הנוער של שאלקה 04.
בקבוצת הנוער של שאלקה 04 שיחק בניש שנתיים. אחרי כן, חידש את חוזהו בקבוצה, ועלה מקבוצת הנוער של שאלקה 04 לקבוצה הבוגרת. את הופעתו המקצועית הראשונה בשאלקה 04, שיחק בניש ב-11 בפברואר 2006. במשחק זה שבו ניצחה שאלקה 04 את באייר לברקוזן, נכנס בניש בדקה ה-86' כשחקן מחליף.
ב-1 בספטמבר 2007 חתם בניש בקבוצת הכדורגל ורדר ברמן לחמש עונות. בחמש עונות אלו, שיחק בניש 58 משחקים בקבוצה, כולל בגמר גביע אופ"א 2009, שם נוצחה ברמן 2-1 על ידי שחטאר דונצק. בתום עונת 2011/2012, חוזהו של בניש הסתיים ובניש הפך לשחקן חופשי. בנובמבר 2012 חתם בניש בבאייר לברקוזן. ביולי 2016 שוחרר מהמועדון.
באוקטובר 2016 חתם בניש על חוזה לשנתיים במינכן 1860 מהבונדסליגה השנייה. בניש ערך 14 הופעות במועדון בעונת 2016/17, ונשר עם הקבוצה אל הליגה הגרמנית השלישית. בניש שוחרר מהקבוצה בקיץ 2017, לאחר שהקבוצה הורדה ליגה נוספת בעקבות עבירות תקציביות.
בניש נולד בפולין, אך יש לו גם אזרחות גרמנית והוא זומן לשחק בשתי הנבחרות. בהתחלה, הצטרף בניש לנבחרת גרמניה ושיחק במדיה עד גיל 20 ובנבחרת גרמניה עד גיל 21. עם נבחרת זו זכה באליפות אירופה בכדורגל עד גיל 21 ב-2009. לבסוף, החליט בניש להצטרף לנבחרת פולין בכדורגל, בה הוא משחק כיום.
כף הקוף

עלילה

במהלך ערב גשום, מגיע לביקור אצל משפחת וייט ידיד משפחה, רב-סמל מתקדם מוריס, המספר להם על כפת קוף קסומה\מקוללת שביכולתה להעניק שלוש משאלות. את הכף כישף אדם חכם, אשר רצה להעביר את המסר שלא כדאי להתערב בגורל. מוריס מראה להם אותה ומיד זורק אותה לאח. מר וייט שולף אותה מהאש ומבקש לשמור עליה. מוריס מנסה לשכנעו שלא כדאי, ושהיא מביאה רק מזל רע, ומספר להם כיצד מצא אותה- הוא מצא בן אדם, אשר לא ידוע מה שתי משאלותיו הראשונות, אך השלישית- הייתה למות. הוא מזהיר את משפחת וויט, אך מר וייט מתעקש. לבסוף מוריס מוותר, אך אומר שלא יאשימו אותו בהשלכות, ועוזב במהירות. הם מתעלמים מההזהרה ומביעים משאלה ראשונה- לקבל 200 פאונד. מאחר שהכסף אינו מתגשם מעצמו על השולחן הם פוטרים את הסיפור כאגדה ותו לא. למחרת בבוקר הכל רגיל ובנם יוצא לעבודה. אלא שבהמשך מגיע זר לביתם ומבשר להם שבנם היחיד הרברט נתפס באחת המכונות במפעל בו הוא עבד ומת במקום. הוא אומר שהחברה מסירה כל אחריות מהמקרה, אך כיוון שבנם היה עובד נאמן, הם מקבלים כפיצוי מהמפעל מענק של בדיוק 200 פאונד...
לאחר שבוע, מציעה גברת וייט לבקש מכפת הקוף שתחזיר את בנם לחיים, בתחילה בעלה מתנגד ומפציר בה לשנות את דעתה, אך לבסוף נכנע ומבקש בעצמו את המשאלה בתקווה שהיא לא תתגשם. נקישה בדלת נשמעת ומרת וייט ממהרת לפתוח לבנה. בעלה מספיק רק ברגע האחרון לבקש את משאלתו השלישית וכשהדלת נפתחת אין נפש מאחוריה....

מוטיבים בסיפור

מוטיב השחמט:
למוטיב זה יש כמה הסברים- מצד אחד, הוא יכול להראות משפחה שלווה. אחת שהכול בסדר בה ויש לה את כל מה שהיא צריכה. מצד שני, שחמט הוא משחק אכזרי, בו על מנת להתקדם, על מנת להשיג את מה שרוצים, צריך להקריב קורבנות. זהו משחק שככל שאתה מתקדם בו יותר, נהרגים לך עוד ועוד שחקנים. כך גם בסיפור- המשפחה ביקשה כסף, אך הם קיבלו אותו תמורת חיי בנם יחידם.
מוטיב כפת הקוף:
כפת הקוף מסמנת כמה דברים- חרדה (משהו אפל, מפחיד ומסתורי. העובדה שהיא זזה בידו של מר וייט, מראה את הקסם האפל שעוטף אותה- האנשה. כפת הקוף יכולה לנוע בעצמה, מה שנותן לה עוד פן אפל), אשמה (לאחר מות הרברט, בנם, האווירה בסיפור היא אווירה של אשמה. כפת הקוף מזכירה להם שוב ושוב שבגללם הרברט לא נמצא כרגע בין החיים), רוע (מסופר שהיא כושפה בקסם אפל, היא זזה בידו של מר וייט והיא מגשימה את המשאלות בדרך שהיא לוקחת משהו בתמורה. כל זה מראה על רוע של כפת הקוף).

עיבוד לסרט

במהלך השנים הסיפור עובד כמה וכמה פעמים לסרטים, אשר ברובם העלילה נותרה כמעט ללא שינוי.
יחסי ציבור

יחסי ציבור (בראשי תיבות: יח"צ; ומהם נגזר שם העצם יַחְצָנוּת, והעוסק במקצוע: יַחְצָן; באנגלית: Public Relations, ר"ת: PR) הם פעילות תקשורת המונים שמטרתה להשפיע על הציבור, או על קהל יעד מסוים, להשגת מוניטין הרצוי ליוזם פעילות זו. יחסי ציבור נחוצים לפעילותו השגרתית של יחיד או גוף הרוצה להגיע לתודעת הציבור, וחשיבותם גוברת בעיתות ניהול משבר בפעילותו של הגוף. חברות מסחריות, פוליטיקאים, ממשלות, אישים מתחום האמנות ועסקי השעשועים, כמו גופים שונים אחרים, מעסיקים אנשי יחסי ציבור ("יחצנים") במשרה מלאה. במקרים אחרים מסתפק גוף בשירותיו הקבלניים של משרד יחסי ציבור חיצוני. בישראל פועלים משרדי יחסי ציבור רבים, חלקם קשורים למשרדי פרסום וחלקם פועלים באופן עצמאי.
להבדיל מפרסומאי, היחצ"ן משתמש בחלק העיתונאי ולא הפרסומי של אמצעי התקשורת. לדוגמה, רכישת שטח בעיתון לצורכי פרסום מודעה היא פעילות פרסום; השפעה ישירה או עקיפה על עיתונאי להכנסת כתבה אוהדת לעיתון היא פעילות יחסי ציבור.

יחצנות ומיתוג

מיצוב החברה מול קהלי היעד שלה היא משימה חשובה עבור איש יחסי הציבור. חברות רבות נתקלות בבעיית תדמית קשה ואיש יחסי הציבור מחויב לסייע לחברה במיצובה האיכותי מול קהל זה. המיצוב ייעשה תוך בניית פרופיל כתבות שמדגישות את יתרונות החברה, תוך יצירת שפה תקשורתית שתלווה את החברה ודרך בניית מארג של כלים (מאתר אינטרנט ועד לרמת הברושור העסקי) - שיצעידו את החברה למקום הרצוי.

יחצנות ופרסום

ככלל, שני המושגים הללו נועדו למטרה משותפת: קידום ענינו של הלקוח – בית עסק, מוסד ציבורי או אישיות מפורסמת. ההבדל המשמעותי בין השניים הוא סוג הפעילות והעלות הכוללת שלה. בעוד שההשקעה בפרסום גבוהה, ותלויה במחירי שטח הפרסום (מודעה בעיתון או זמן השידור ברדיו) ובהפקת הפרסום המיועד (צילומים לגרפיקה במודעה, הפקת סרטון פרסום וכו') הרי שהיחצנות תלויה בכישוריו של היחצן, בקשריו עם אמצעי התקשורת וביכולתו ליצור את הפעילות המתאימה. עבודתו משולמת על בסיס חודשי קבוע והמחיר נמוך מאוד בהשוואה לעלויות אמצעי הפרסום האחרים.
מידת העדיפות של כל אחת מהפעולות תלויה בגורם המפרסם והחלטותיו האסטרטגיות - לעיתים, הוא בוחר להעדיף אחת משתי הדרכים כדי לקדם את ענייניו, לעיתים בוחר בשתיהן יחד, כאשר אחת משלימה את השנייה.

יחסי עיתונאי-יחצן

הדעות בקרב העיתונאים חלוקות בשאלה עד כמה נכון להיעזר ביחצנים. יש הסבורים כי רבים מהיחצנים מבינים היטב את עולם העיתונות, וביכולתם לספק סיפורים עיתונאיים טובים, ללא מאמץ משמעותי מצד העיתונאים. לדעתם, על העיתונאי להשגיח שהסיקור לא יהיה מוטה, אבל אין פסול בקיום קשרים הדוקים עם יחצנים ובהסתמכות גדולה עליהם. לעומתם, עיתונאים אחרים טוענים כי ההסתמכות על יחצנים יוצרת תלות פסולה ופוגעת באמינות הסיקור העיתונאי. הם דוגלים בצמצום עד למינימום של ההסתמכות על יחצנים, ובפנייה אליהם רק לצורך קבלת תגובה.

יחסי ציבור באינטרנט

בתחילת המאה ה-21 הסתמן אמצעי חדש ליחסי ציבור, יחסי ציבור באינטרנט. סוג זה של יחסי ציבור מתאפיין בשיווק באמצעות הרשתות החברתיות השונות, ובראשן פייסבוק, יוטיוב, לינקדין וטוויטר. היתרון העיקרי בסוג זה של יחסי ציבור הוא בכך שהם ויראליים. קיימות גם חברות מסחריות העוסקות בניהול מוניטין באינטרנט.
לואיזה ג'ונסון

ראשית חייה

לואיזה ג'ונסון נולדה ב-11 בינואר 1998 לדייוויד ג'ונסון וליסה הוקיארד, ללואיזה אח קטן ושמו פין ג'ונסון. אביה של לואיזה הוא קבלן שיפוצים מאסקס ואימה של לואיזה היא מורה לנהיגה מבישופ אוקלנד. לואיזה בילתה את שנות ילדותה בעיר ת'ורוק שבמחוז אסקס שבאנגליה.

אקס פקטור (2015)

בשנת 2015 נבחנה ג'ונסון לעונה השתים עשרה של תוכנית הטלוויזיה הבריטית "The X Factor" עם השיר "Who's Lovin' You" של The Jackson 5's. היא בחרה לשיר את השיר מכיוון שהוא "שיר שמאוד מאוד קשה לשיר אותו, אבל אני רוצה לעשות רושם טוב". ג'ונסון עברה את האודישן עם ארבעה "כן" מהשופטים והתקדמה לשלב "מחנה האימונים". באתגר הראשון שקיבלו המתמודדים במחנה האימונים, בחרה ג'ונסון לשיר את השיר "Proud Mary" בקבוצה אחת יחד עם מתחרים נוספים. ג'ונסון עברה את האתגר הראשון והתקדמה לאתגר הבא במחנה האימונים. באתגר הבא היא שרה את השיר "Lay Me Down" של סם סמית' ועברה לשלב "אתגר ששת הכיסאות".
המנטורית של לואיזה ג'ונסון נבחרה על ידי הציבור להיות ריטה אורה. היא עברה בהצלחה מאתגר ששת הכיסאות לשלב בתי השופטים, כאשר היא שרה את השיר "And I Am Telling You I'm Not Going" של ג'ניפר הדסון. בשלב בתי השופטים ביצעה ג'ונסון את השיר "Respect" של ארית'ה פרנקלין, היא עשתה זאת כשבקהל ריטה אורה והזמרת האמריקאית מייגן טריינור. שבועיים לאחר שהופיעה בשלב בתי השופטים, נבחרה ג'ונסון לשלב המופעים החיים על ידי אורה.
לאחר ההדחות בשבוע ההופעות החיות השני, השלישי, ובחצי הגמר, ג'ונסון הגיעה לגמר עם שני אמנים נוספים, כאשר היא האישה היחידה בו. ב-12 בדצמבר 2015 ביצעה ג'ונסון דואט יחד עם המנטורית שלה - ריטה אורה. בלילה שלאחר מכן היא שרה את "השיר המנצח" שלה, Forever Young של בוב דילן. ב-13 בדצמבר 2015 זכתה לואיזה ג'ונסון בעונה השתים עשרה של אקס פקטור, היא האישה השלישית שעשתה זאת והצעירה ביותר עד לעונתה שלה.
לאחר זכייתה באקס פקטור הוציאה ג'ונסון את השיר "Forever Young" בגרסתה שלה. גרסה זו של השיר זכתה להיכנס לטבלאות המצעדים בממלכה המאוחדת.

אלבום סטודיו ראשון ושיתופי פעולה (2016–הווה)

במאי 2016 הוציאה ג'ונסון סינגל יחד עם הלהקה הבריטית קלין בנדיט, שמו "Tears". השיר הצליח בצורה מסחרית, כאשר הגיע למקומות גבוהים ביותר במצעדים בסקוטלנד ובממלכה המאוחדת, ונכנס למצעדים רבים ואחרים במדינות אירופאיות רבות. הסינגל זכה למעמד פלטינום. ביוני, הופיעה ג'ונסון עם השיר "Tears" בפסטיבל סאמרטיים בול בלונדון.
ג'ונסון הוציאה לאור את הסינגל השני שלה "So Good", בנובמבר 2016. הסינגל הגיע למקום השלוש עשרה במצעד בממלכה המאוחדת וזכה למעמד סינגל זהב. הסינגל השלישי של ג'ונסון "Best Behaviour" יצא לאור במרץ 2017 כשהוא מגיע למקום הארבעים ושמונה במצעד בממלכה המאוחדת ומקבל מעמד סינגל כסף. ג'ונסון שיתפה פעולה עם הזמר אולי מארס והוציאה יחד איתו סינגל בשם "Unpredictable". במרץ 2018 הוציאה ג'ונסון את הסינגל "YES", שהגיע למקום ה-65 במצעד בממלכה המאוחדת. ג'ונסון הוציאה מספר סינגלים נוספים שזכו להצלחה מידתית.
שיחת ועידה

שיחת ועידה היא שיחת טלפון שבה הצד המתקשר מעוניין שיהיה יותר משותף אחד בצד המקושר. ייתכן שכל הצדדים יכולים גם לדבר ולא רק לשמוע, אך לעיתים חלק מהמשתתפים בשיחות הוועידה הם מאזינים בלבד.
שיחת ועידה יכולה להיווצר בכך שאחד הצדדים מזמין את המשתתפים הנוספים אל השיחה, או באמצעות התקשרות ישירה אל מספר טלפון המצרפם לשיחת הוועידה (conference bridge).
באמצעות אתרי אינטרנט כמו QConf ותוכנות כמו סקייפ ואחרות, ניתן ליצור בקלות שיחת ועידה למספר רב של משתמשים.
לבאן צכיטישווילי

קריירה

צכיטישווילי החל את הקריירה שלו, כמו מרבית הכדורגלנים הגאורגים המובילים, במדי דינמו טביליסי בשנת 1994, ובשנת 1998 הוא נקנה בידי המועדון הגרמני פרייבורג, שם שיחק עם מספר שחקנים גאורגים נוספים. במהלך תקופתו בפרייבורג, צבר צכיטישווילי שמשחק כקשר, 111 הופעות בבונדסליגה. אחרי שפרייבורג ירדה ליגה בשנת 2005, צכיטישווילי היה על סף חתימה בשורות מטאלורג דונייצק האוקראינית, אבל במקום זאת הוא החליט להישאר בגרמניה, והוא חתם על חוזה בשורות וולפסבורג. ב-31 בינואר 2009, חתם צכיטישווילי בקבוצת הליגה השנייה בגרמניה ווהן וייסבאדן.
צכיטישווילי צבר 55 הופעות בינלאומיות במדי נבחרת גאורגיה, בהן כבש שער אחד.
טאוור האמלטס

היסטוריה

מקורו של שם הרובע, "טאוור האמלטס" בשמו של אזור בנפת (division) טאוור שבמחוז מידלסקס. אזור זה כלל את שטחי הרובע הנוכחי וכן שטחים מרובע האקני. 
החל מהמאה ה-16 ועד שנת 1889 היה האזור בשליטת נציב מצודת לונדון (Constable of the Tower of London), ותושבי האזור שילמו מיסים וסיפקו מזון לחיילים השומרים על המצודה ומכאן השם - בתי המצודה (בתי הטאוור). בעקבות חוק הרפורמה 1832 הפך האזור למחוז בחירה של הפרלמנט הבריטי.
הרובע הנוכחי הוקם בשנת 1965 מכוח חוק השלטון בלונדון 1963 מאיחודם של הרובע המטרופוליני של בת'נל גרין, הרובע המטרופוליני של פופלאר והרובע המטרופוליני של סטפני המהווים את אזור האיסט אנד של לונדון.

גאוגרפיה

רובע טאוור האמלטס ממוקם מזרחי לסיטי של לונדון וצפונית לנהר התמזה במזרח לונדון. מצפון לרובע נמצא רובע האקני, ובמזרח הרובע נמצא הנהר לי הגובל בין הרובע לרובע ניוהאם. נהר זה שימש בעבר הגבול בין מחוז מידלסקס למחוז אסקס.
אלמלא מחסום התמזה היה אזור דרום הרובע (אזור אי הכלבים) חשוף להצפות הנהר בגאות החורפית.
תעלת ריג'נטס עוברת דרך הרובע מרובע האקני ומתחברת לנהר התמזה באזור ליימהאוס באסין. תעלת הרטפורד יוניון מקשרת בין תעלת ריג'נטס לנהר לי, ותעלת ליימהאוס קט מקשרת את ברומלי בי בואו לאזור ליימהאוס באסין.
פארק ויקטוריה - החשוב והגדול בפארקי הרובע נוהל בעבר על ידי מועצת מחוז לונדון ולאחריה מועצת לונדון רבתי. מאז ביטולה של מועצת לונדון רבתי, מנוהל הפארק על ידי מועצת הרובע.

אתרים בעלי חשיבות

ברובע מצויים אתרים היסטוריים רבים: מצודת לונדון, אתרי המטבעה המלכותית, פארק ויקטוריה, רחוב קייבל, וכן אזור העסקים המודרני של קנרי וורף ואי הכלבים (בהם גורדי השחקים מהגבוהים ביותר באירופה - כיכר קנדה 1, מגדל HSBC, מרכז סיטיגרופ בלונדון, ורחוב צ'רצ'יל 1).
ברובע פועלים המוזיאונים רבים ובהם: מוזיאון בדוקלנדס ומוזיאון הילדות.

אוכלוסין

על פי המפקד שנערך בשנת 2001, ברובע מתגוררים כ- 196,000 תושבים, 52% מהם מתחת לגיל 30 (האחוז הגבוה ביותר בבריטניה - כאשר האחוז הממוצע של מספר התושבים מתחת לגיל 30 עומד על 38%).
51% מתושבי הרובע לבנים, 33% בנגלדשים, 3% שחורים ממוצע אפריקאי ו-3% שחורים ממוצא קריבי.
29% מתושבי הרובע מתגוררים בבתים שהם בבעלותם.

כלכלה

על פי המפקד שנערך בשנת 2001, שיעור האבטלה ברובע עמד על 12.7% - הגבוה ביותר בבריטניה.

השכלה

ברובע כ-37,500 תלמידים הלומדים ב-98 בתי ספר המנוהלים על ידי מועצת הרובע.
כמו כן פועלות ברובע מכללת טאוור האמלטס, המכללה הטכנולוגית של לונדון, ומכללת המלכה מרי (הפועלת במסגרת אוניברסיטת לונדון)

ספורט

בשכונת מייל אנד בתוך פארק מייל אנד ממוקם אצטדיון מייל אנד המשמש לתחרויות אתליטקה קלה וכן למשחקי כדורגל וכדורסל. האצטדיון משמש כאצטדיון הבית של קבוצת הכדורגל ספורטינג בנגל יוניטד.
הרובע הוא אחד מחמשת רבעי לונדון אשר יארחו את המשחקים האולימפיים בשנת 2012. לקראת משחקים אלה יוקם פארק אולימפי בעמק לי שברובע.
גשר סן דייגו-קורונדו

תיאור

הגשר באורך 3,407 מטר עולה מקורונדו בדרגה 4.67 אחוז לפני שהוא מתעקל ב-80 מעלות לכיוון סן דייגו. הגובה המקסימלי שלו מגיע ל-61 מטר, ומאפשר לספינות הצי האמריקאי, המשרתות מחוץ לבסיס הצי בסן דייגו, לעבור מתחתיו. הגשר אינו יוצר דרך ישרה לקורונדו, אלא יש בו עקומה. הדבר נעשה במכוון על מנת לאפשר לכל ספינות הצי לעבור מתחתיו ובכדי לא להיות תלול מידי לעלייה וירידה של מכוניות. 
בניית הגשר החלה בפברואר 1967, והגשר נפתח לתנועה ב-3 באוגוסט 1969, בזמן חגיגות ה-200 לעיר סן דייגו. בתחילה האגרה עליו הייתה 60 סנט לכל כיוון. לאחר מספר שנים האגרה שונתה לדולר אחד בכיוון קורונדו בלבד. בשנת 2002 הגשר הפך להיות גשר האגרה האחרון שהפסיק לגבות אגרה, למרות התנגדות תושבי קורונדו בטענה שכמות תנועת הרכבים באי תעלה.
הגשר מכיל 5 נתיבים: שניים מזרחה, שניים מערבה, ונתיב אמצעי בעל מחסום הניתן לשינוי, שיכול ליצור נתיב שלישי לכל כיוון בהתאם לכמות התנועה. הצד המזרחי של הגשר מסתיים ישירות בצומת T עם כביש בין-מדינתי 5, דרומית למרכז העיר סן דייגו. הוא מסומן כחלק מכביש 75. הגשר תוכנן אך ורק לתנועת כלי רכב ממונעים; אין מדרכות או שבילי אופניים. החל משנת 2008, לרוכבי האופניים ניתנת הזדמנות פעם בשנה לחצות את הגשר ביום הכיף "דווש את הגשר". 
הגשר הוא הגשר השלישי הכי קטלני, בהקשר של התאבדויות, בארצות הברית. רק גשר שער הזהב בסן פרנסיסקו וגשר אורורה בסיאטל קטלניים יותר. בין 1972 לשנת 2000, אירעו בו יותר מ-200 מקרי התאבדות. על הגשר הוצבו שלטים רבים המפצירים במתאבדים פוטנציאלים להתקשר לקו החם.
הורטוס מוזיקוס

היסטוריה

בשנת 1972 הקים מוסטונן את קבוצת "הורטוס מוזיקוס" - שנחשב כיום להרכב הפעיל הוותיק ביותר למוזיקה עתיקה באירופה.
מאז הקמתו מופיע ההרכב בפסטיבלים רבים בעולם, בהם פסטיבל אוטרכט, פסטיבל הבארוק מלמו, פסטיבל הבארוק לופטהנזה בלונדון, פסטיבל המוזיקה העתיקה בגלאזגו, פסטיבל לוקנהאוס באוסטריה, פסטיבל מוצרט בחמניץ ובקונצרטים בכל רחבי העולם, לרבות בפסטיבל יפו בישראל.
במהלך השנים הקליטו מוסטונן ו"הורטוס מוזיקוס" 25 אלבומים והציגו רפרטואר המקיף את ההיסטוריה המוזיקלית של אירופה - החל מהכוראל הגרגוריאני ועד למלחיני הבארוק הגדולים של המאה ה-18. 
בתוכניותיהם, הם מציגים מוזיקה מימי הביניים לצד ראגות מהודו, מוזיקת רנסאנס, שירים עבריים מימי הביניים, מוזיקה נוצרית מוקדמת מארמניה, מוזיקת עולם ומקמאת ערביים.
נובים

היסטוריה

עדויות ראשונות לחקלאות באזור מתוארכות ל-6,000 לפני הספירה, אך עדויות מחקר שלדים שנחשפו בקברים מתקופה זו מעידים על שיוך אתני של התושבים הקדומים לעמי צפון אפריקה ומצרים. שפות נוביות חדרו ככל הנראה לאזור ב-1500 לפני הספירה, וייתכן שהדבר מעיד על חדירת האוכלוסייה הנובית לאזור באותה תקופה. 
העיר-מדינה נפאטה שלטה באזור מ-1,000 לפני הספירה עד 712 לפני הספירה, אז אוחדו הנובים תחת שלטון מצרי-נובי, בהיות השושלת ה-25 שושלת של פרעונים נובים. שלטון משותף זה נמשך 49 שנה, וב-663 לפני הספירה, עם תום שושלת הפרעונים הנובית, חזרה השלטון לממלכת נפאטה עד 275 לפני הספירה, אז עבר מוקד השלטון לעיר מרואה ששלטה בממלכת כוש עד 300 לספירה.
בסביבות 200 לספירה החלו לחדור השפעות נוצריות לאזור, בעיקר של הכנסייה הקופטית. הנצרות התפשטה, וב-580 לספירה הפכה לדת המדינה הרשמית. עם זאת, החל מהמאה ה-7 לספירה, עם כיבוש מצרים בידי המוסלמים,  האזור כולו היה תחת איום מוסלמי. אחרונת ממלכות הנובים הנוצרית, ממלכת אלודיה, נפלה לידי המוסלמים ב-1504. 
בסביבות 500 לספירה התפצה ממלכת מרואה לשלוש ממלכות - נובדיה בצפון, מאקוריה במרכז ואלווא בדרום.

נובים מודרניים

פרק זה לוקה בחסר. אנא תרמו לוויקיפדיה והשלימו אותו.

תרבות

פרק זה לוקה בחסר. אנא תרמו לוויקיפדיה והשלימו אותו.

דת

פרק זה לוקה בחסר. אנא תרמו לוויקיפדיה והשלימו אותו.

ארכיטקטורה

פרק זה לוקה בחסר. אנא תרמו לוויקיפדיה והשלימו אותו.

גנטיקה

פרק זה לוקה בחסר. אנא תרמו לוויקיפדיה והשלימו אותו.
עבד א-רחמן עזאם

בהיסטוריה

עזאם התנגד להחלטת החלוקה של האו"ם שהביאה להקמת מדינת ישראל, וכן לאפשרות הקמת מדינה דו-לאומית. לדבריו, הסיבה לסירוב הייתה שאין קשר בין היהודים לבין ארץ ישראל: "הערבים מתעבים את עצם נוכחותם של היהודים בארץ ישראל. לדעת הערבים, היהודים הם אורגניזם זר אשר הגיע לכאן ללא הסכמתם, אורגניזם אשר מסרב להתבולל באורח החיים הערבי. זו בעיה".
עזאם הגיב לפרסום דוח ועדת אונסקו"פ ב-1947: "אתם [היהודים] אינכם עובדה. אתם תופעה חולפת. לפני דורות רבים הצלבנים התבססו בקרבנו בניגוד לרצוננו, וכעבור מאתיים שנה עקרנו אותם... עד לרגע האחרון, ומעבר לו, הם [הערבים] יילחמו כדי למנוע אתכם מלהקים את מדינתכם. הם לא ישלימו עמה בשום אופן". יחד עם זאת, הוסיף כי הערבים "שלטו פעם בספרד ואחר כך איבדנו את ספרד והתרגלנו שלא להיות שליטיה... איני יכול לומר אם ברגע מסוים נתרגל לכך שלא יהיה לנו חלק בארץ ישראל, אבל הסיכויים לכך קלושים, שכן 400,000 מאחינו יהיו אזרחי מדינתכם בעל כורחם. הם לעולם לא יכירו בה והם לעולם לא יעשו שלום".
הוא ידוע כיום בזכות הדברים המיוחסים לו, המתייחסים לפלישת צבאות ערב למדינת ישראל במלחמת העצמאות ולפיהם, "מלחמה זו תהיה מלחמת השמד וטבח עצום, שיזכירוה כמו הטבח שערכו המונגולים ואת מסעות הצלב".
בשיחה עם אלק קירקברייד, הציר הבריטי בירדן, שאל אותו קירקברייד מהי הערכתו את הכוח הצבאי היהודי שבו ייתקלו הערבים. לדברי קירקברייד, עזאם "נופף בידיו ואמר: 'אין זה חשוב כמה הם. אנחנו נטאטא אותם אל תוך הים!'".
ב-8 ביוני 1951, כתב חביב עיסא ביומון הלבנוני הניו-יורקי "אל-הודא", על הבטחתו של עזאם לערבים בכלל ועצתו לפלסטינים בפרט: "המזכיר הכללי של הליגה הערבית, עזאם פאשא, הבטיח לעמים הערביים שכיבוש ארץ ישראל ותל אביב יהיה פשוט כטיול צבאי... הוא הטעים כי הם עומדים כבר על הגבולות וכי כל המיליונים שהוציאו היהודים על קרקעות ופיתוח כלכלי יהיו ביזה קלה, כי עניין פשוט יהיה זה לזרוק את היהודים לים התיכון... עצת אחים ניתנה לערביי פלסטין לעזוב את אדמתם, בתיהם ורכושם ולשבת ישיבת-ארעי במדינות-אחיות שכנות, לבל יבואו תותחי הצבאות הערביים הפולשים ויקצרו בהם קציר".
איסמעיל רומרו

קריירה

רומרו החל את הקריירה המקצועית שלו בגיל 16 בעונת 2007/08 בקבוצת הכדורסל של וילה קלרה בעיר סנטה קלרה שם שיחק כארבע עונות בליגה המקומית, ב-2011 זכה בתואר רוקי של הליגה הקובנית.
ב-2011 התחיל ללמוד ולשחק באוניברסיטת טוראבו שפוארטו ריקו במדיה זכה ב-2014 באליפות המכללות של פוארטו ריקו ואיי הבתולה של ארצות הברית.
ב-2012 זומן לנבחרת הבוגרים של קובה והשתתף עם הקבוצה באליפות מרכז אמריקה (מקביל לאליפות אירופה) במדיה שיחק משחק אחד בלבד לאחריו ערק למערב.
בעונת 2015/16 נבחר בסיבוב הרביעי של הדראפט בליגת הפיתוח של ה-NBA על ידי קבוצת גרנד ראפידס דרייב ממישיגן קבוצת הבת של דטרויט פיסטונס.
ב-2016 חתם בקבוצת אתלטיקו סן זרמן מפוארטו ריקו. באותה שנה עבר לשחק בקבוצת הפנתרים אגואסקליינטס מהליגה המקסיקנית הראשונה בסוף אותה שנה זכה בתואר הרוקי של הליגה הפורטוריקנית.
בינואר 2017 חזר לארצות הברית לקבוצת גרנד ראפידס דרייב וחתם בה לחצי עונה. באפריל 2017 שב לשחק בקבוצת אתלטיקו סן זרמן מפוארטו ריקו.
ביולי 2017 חתם בהפועל חיפה מהליגה הלאומית בישראל.
רומרו הוא השחקן הקובני הראשון שמשחק בישראל.
רומרו נחשב לשחק פיזי מאד וקבוצתי מאד, דבר אשר משפיע על מיקומו במשחק. רומרו גם נחשב לזורק עונשין גרוע ולכן מבוצעות עליו מספר רב של עבירות בכל משחק, מאידך הוא נחשב למטביע מצטיין אשר מסיים עם מספר נקודות גבוהה.

חיים אישים

כשהיה רומרו בן 19 בזמן אליפות מרכז אמריקה ב-2012, לאחר שקובה הפסידה 61–81 לנבחרת איי בהאמה, ערק רומרו יחד עם עוד 4 שחקני נבחרת קובה, חואן פאבלו פיניירו, לאונאל בטיסטה, אנריקה רמוס ויודניאל פרז, וביקש מקלט מדיני מטעמים פוליטיים בפוארטו ריקו.
לאחר כארבע שנים בהן שהה על תקן סטודנט, קיבל מעמד פליט בפוארטו ריקו וקיבל אזרחות אמריקאית.